钦定古今图书集成/明伦汇编/官常典/第238卷 > 李复亨
## 钦定古今图书集成/明伦汇编/官常典/第238卷 > 李复亨

按《金史》本传：“复亨，字仲修，荥州河津人。年十八，登进
士第，复中书判优等，调临晋主簿。护送官马入府，宿
逆旅，有盗杀马，复亨曰：‘不利而杀之，必有仇者’。尽索
逆旅商人过客，同邑人橐中盛佩刀，谓之曰：‘刀蔑马
血，火锻之则刃青’。其人款伏，果有仇。以提刑荐，迁南
和令。盗割民家牛耳，复亨尽召里中人至，使牛家牵”
牛遍过之，至一人前，牛忽惊跃，诘之，乃引伏。察廉，迁
临洮府判官，改陕西东路户籍判官，转河东北度支
判官。泰和中，伐宋，充宣抚司经历官，迁解盐副使，历
保大、震武同知节度事。丁母忧，起复同知震武节度，
加遥授忻州刺史。贞祐间，历左司员外郎、郎中，迁翰
林直学士，行三司事。兴定三年，上言：“近日兴师伐宋，
恐宋人乘虚掩袭南鄙，故籍边郡民为军。今大军已
还，乞罢遣归本业。”从之。复亨举陈留县令程震等二
十九人农桑有方，征科均一，朝廷皆迁擢之。是岁七
月，置京东、京西、京南三路行三司，掌劝农、催租、军须
科差及盐铁酒榷等事。户部侍郎张师鲁摄东路，治
归德；户部侍郎完颜麻斤出摄南路，治许州；复亨摄
西路，治中京，实河南府，三司使侯挚总之。复亨奏：“民
间销毁农具，以供军器，臣窃以为未便。汝州鲁山、宝
丰、邓州南皆产铁，募工置冶，可以获利，且不厉民。”又
奏：“阳武设卖盐官，以佐军用。乞禁立沧滨盐，勿令过
河。河南食阳武解盐，河北食沧滨盐，南北俱济。”诏尚
书省行之。九月，以劝农有劳，迁兵部尚书。再阅月，转
吏部尚书，权参知政事。四年三月，真拜参知政事，兼
修国史。七月，河南雨水害稼，复亨为宣慰使，御史中
丞完颜伯嘉副之，循行郡县，凡官吏贪污不治者，得
废罢推治。复亨奏：“乞禁宣慰司官吏，不得兴州府、司
县行总管府及管军官会饮。”又奏曰：“诏书令臣，民间
差发可免者免之。民养驿马，此役最甚。使者求索百
端，皆出养马之家，人多逃窜，职此之由。可依旧设回
马官，使者食科，皆官给之，岁终会计，均赋于民。”又奏：
“河南闲田多，可招河东、河北移民耕种，被灾及沿边
郡县租税全免，内地半之，以救涂炭之民，资蓄积之
用。”诏有司议行焉。还奏：“南阳禾麦虽伤，土性宜稻，今
因久雨，乃更滋茂。田凡五百馀顷，亩可收五石，都得
二十五万馀石，可增直籴稻，给唐、邓军食。缘诏书不
急科役，即令免罢，臣不敢辄行。如以臣言为然，乞付
有司计之。”制可。无何，被诏提控军兴粮草，复亨奏：“河
渡不通，陕西盐价踊贵，乞以粟互易，足兵食。”诏户部
从长规措。复亨有会计才，号能吏，当时推服，故骤至
通显。既执政，颇矜持，以私自营，誉望顿减。五年三月廷试进士，复亨监试进士卢元谬误，滥放及第。读卷
官礼部尚书赵秉文、翰林待制崔禧，归德治中时，戬
应奉翰林文字程嘉善当夺三官降职，复亨当夺两
官。赵秉文尝请致仕，宣宗怜其老，降两阶，以礼部尚
书致仕。复亨罢为安国军节度使。元光元年十一月，
城破自杀，年四十六。赠资德大夫、知河中府事。